અમ્યુકો દ્વારા જનરલ બજેટમાંથી રૂ.૫૦ લાખની જોગવાઇ કરી રતનપોળના રસ્તાને સુંદર અને સુઘડ બનાવવાનું આયોજન હાથ ધરાયું હતું અને તેના ભાગરૂપે તા.૨૮મી ડિસેમ્બરે આ પ્રોજેકટ અંતર્ગત કામગીરી શરૂ કરાઇ હતી અને આખી રતનપોળના અંદરના રસ્તાઓને ખોદી કાઢવામાં આવ્યા હતા. રોડ ખોદાઇ જતાં ઇલેક્ટ્રીક કેબલ પણ નવેસરથી નાંખવાનું નક્કી કરાયું હતું, તો ગટરલાઇન અને વરસાદી પાણીની લાઇનની સફાઇ કરવાનું હતું પરંતુ ગોલવાડથી રિલીફરોડ પીસીસી બિછાવી કામ શરૂ કરાયુ, એ જ વખતે ગટરલાઇન પણ સાફ કરવાનું નક્કી થયું. રોડથી ૧૦ ફુટે જ મેનહોલ ચોકઅપ છે પરંતુ તેની સફાઇ કરવા કોઇ આવતું જ નથી, તેના કારણે પીસીસી બિછાવવાનું કામ અટકી પડયું છે. હવે ગટરલાઇન સાફ ના થાય ત્યાંસુધી પીસીસી ના બિછાવાય અને ત્યારબાદના કરવાના થતા ઇલેકટ્રીક કેબલ અને ટેલિફોન લાઇન નાંખવાના કામો પણ અટવાઇ પડયા છે. અમ્યુકો તંત્રને સહકાર આપવા અને કામગીરી ઝડપથી પૂર્ણ થાય તે માટે રતનપોળ વેપારી મહાજન દ્વારા તેમની દુકાનો અત્યારસુધીમાં ત્રણ વાર બંધ રાખવામાં આવી પરંતુ પરિસ્થિતિ જૈસે થે છે. રતનપોળ વેપારી મહાજન દ્વારા આ સમગ્ર મામલે અમ્યુકો સત્તાધીશોને વારંવાર રજૂઆત કરાય છે પરંતુ દર વખતે તેમને નવી મુદત મળે છે અને હવે સત્તાધીશો ધૂળેટી પહેલા કામગીરી પૂર્ણ થઇ જશે તેવું આશ્વાસન આપી રહ્યા છે. મ્યુનિસિપલ કોર્પોરેશનમાં વિપક્ષ કોંગ્રેસના પૂર્વ નેતા સુરેન્દ્ર બક્ષીએ શાસક પક્ષ ભાજપના અણઘડ વહીવટ અને બિનકાર્યક્ષમ આયોજનની ભારોભાર ટીકા કરી હતી અને વેપારી-મહાજનભાઇઓની મુશ્કેલી જ નહી પરંતુ રતનપોળમાં ખરીદી કરવા આવનાર હજારો નાગરિકો ખાસ કરીને મહિલાઓ-બહેનોની હાલાકી સમજીને તાત્કાલિક ધોરણે આ પ્રોજેકટની કામગીરી પૂર્ણ કરવા માંગણી કરી હતી.